R1 miljoen vir kiekies van amptenarePhumulo Masualle. Foto: GCIS Die departement van gesondheid in die Oos-Kaap het naastenby R1 miljoen opsy gesit vir 1 520 geraamde foto’s van premier Phumulo Masualle en Pumza Dyantyi, LUR van gesondheid, by al sy gesondheidsfasiliteite. “Die tender is verlede maand geadverteer,” het Siyanda Manana, die departement se direkteur van kommunikasie, Donderdag gesê. “Die tender is nog nie aan iemand toegeken nie, en ons het nie ŉ amptelike bedrag gespesifiseer nie. Ons het wel die R1 miljoen opsy gesit vir die drukwerk van die foto’s en die rame. Ons is pas deur die bie-proses en weet nog nie wat dit presies gaan kos nie. Die geld is dus nog nie bestee nie.” Manana het verduidelik dat die regering oor die langtermyn geld gaan bespaar, aangesien die rame dekades gaan hou en nie vervang hoef te word nie. Slegs die foto’s van die amptenare hoef vervang te word wanneer ŉ nuwe premier of LUR aangestel word. “Alle regeringsdepartemente het hul eie begrotings vir soortgelyke projekte en vertoon foto’s van hul leiers,” het hy gesê.